
הכנסת החמש-עשרה									נוסח לא מתוקן
מושב  רביעי




פרוטוקול מס' 448
					מישיבת ועדת העבודה, הרווחה והבריאות
			מיום שני, ח' בשבט התשס"ב (21 בינואר 2002), שעה 9:30	


סדר היום:		תקנות נכי המלחמה בנאצים (טיפול רפואי)(תיקון), התשס"ב-‏2002					צו נכי המלחמה בנאצים (שינוי  שיעורי התגמולים), התשס"ב-2002



נכחו:

חברי הוועדה:	דוד טל	- היו"ר
			


מוזמנים:		עו"ד ישי אילן	- משרד הבריאות
			ד"ר מיקי דור	- משרד הבריאות

עופרה רוס		- הלשכה לנכי רדיפות הנאצים, משרד האוצר
			אודי בן דרור		- משרד האוצר
			
עו"ד אברהם ובר	- לשכת עורכי הדין בישראל

			דרור מנטל		- שירותי בריאות כללית

			חזקי ישראל		- התאחדות התעשיינים


יועצת משפטית:	יהודית וסרמן

מנהלת הוועדה:	שירלי אברמי

קצרנית:		אושרה עצידה










תקנות נכי המלחמה בנאצים (טיפול רפואי)(תיקון), התשס"ב-‏2002
צו נכי המלחמה בנאצים (שינוי  שיעורי התגמולים), התשס"ב-2002


היו"ר דוד טל:

	בוקר טוב. אני מתכבד לפתוח את ישיבת ועדת העבודה, הרווחה והבריאות של הכנסת. על סדר יומנו, תקנות נכי המלחמה בנאצים (טיפול רפואי) ולאחר מכן יש לנו צו נכי המלחמה בנאצים (שינוי שיעורי התגמולים).  אנחנו קודם כל נדון  בתקנות נכי המלחמה. נציגת האוצר, בבקשה.

עופרה רוס:
	
	אנחנו רוצים לעדכן את גובה התגמולים כפי שמשרד הביטחון מעדכן את  גובה התגמולים של נכי צה"ל כאשר מדובר בנכי המלחמה בנאצים. יש תגמול של טיפול רפואי וזהו התגמול הראשון שאנחנו מדברים עליו ויש את התגמול הרגיל לנכי המלחמה הרגילים או הנזקקים הנצרכים. 

היו"ר דוד טל:

	 תני לנו בבקשה פירוט לגבי התגמולים האלו.

עופרה רוס:

	נכי המלחמה יכולים לקבל בין 10% עד 100%.

היו"ר דוד טל:

	אגב, על חשבון מי זה הולך?

עופרה רוס:

	משרד האוצר. 

היו"ר דוד טל:

	אני רוצה שירשם בפורטוקול, למען הסר כל ספק שזה על ידי משרד האוצר.

עופרה רוס:

	יש תגמול שהוא נע בין 10% ל-100%. יש לנו נכה מלחמה שהוא נזקק או נצרך, שאין לו הכנסה אחרת. מדובר  פה על אלו שלחמו בנאצים, בפרטיזנים, בניגוד לנכי רדיפות הנאצים שהם אלו שנפגעו על ידי הנאצים. 

היו"ר דוד טל:

	 מנהלת הוועדה מעירה לי  שאנשים הולכים לבית עולמם והשאלה היא האם השארים יכולים לקבל?

עופרה רוס:

	יש שארים.  אלמנה של נזקק נצרך יכולה לקבל תגמול במשך כל חייה, ותכף אני אסביר לגבי אלמנה רגילה של נכה רגיל.

היו"ר דוד טל:

	מה זה אלמנה רגילה ואלמנה לא רגילה?

עופרה רוס:

	אלמנה רגילה זוהי אותה אלמנה שאנחנו לא עושים לגביה מבחן הכנסה.  נכה שיש לה בין 10% ל-100%, אנחנו לא עושים כאן מבחני הכנסה, היא יכולה להיות רוטשילד ולקבל 10% או 20%. זה התגמול הבסיסי. נכים אחרים מעוטי הכנסה, הם יכולים להיות נזקקים או נצרכים, לגביהם יש מבחן הכנסה ומגדילים להם את התגמולים. אלמנה או אלמן של נכה מלחמה נזקק או נצרך מקבל או מקבלת תגמול למשך כל ימי חייהם, כי זו ההכנסה העיקרית שלהם למעשה. אין להם הכנסה אחרת. אלמנה של נכה רגיל, התגמול הבסיסי, מקבלת במשך 36 חודש כפי שמקבלת אלמנת נכי צה"ל. זה אותו דבר, זו ממש הקבלה בחוק. 

יהודית וסרמן:

	בתקנות אתם משנים גם את השיעור וגם את המשכורת שאליו מוצמד התגמול. אני רוצה לשאול, האם בסך הכל מדובר בגידול?

עופרה רוס:

	מדובר בגידול. אנחנו מגדילים את התגמול, בוודאי.

יהודית וסרמן:

	למה משנים את הדירוג המינהלי?

עופרה רוס:

	אנחנו לא משנים. הדירוג המינהלי הוא אותו דירוג. 

יהודית וסרמן:

	האם דרגה 15 היא שוות ערך ל-22?

עופרה רוס:

	לא. יש לנו כאן דרגה 17 או דרגה 22 שאחת מהן היא שוות ערך ל-17. את מדברת על העבר, אבל זה לא רלוונטי.

יהודית וסרמן:

	בסך הכל, אחרי התקנות האלו הסכום יהיה גדול יותר ממה שהוא היה.

עופרה רוס:

	בוודאי.

היו"ר דוד טל:

	לפני ארבע שנים הייתי בסיור  בגרמניה עם דן תיכון יו"ר הכנסת הקודם. באחת הפגישות העלנו את הנושא של נכי הנאצים בארצות טוניסיה ולוב. הגרמנים הבטיחו  לתת לי תשובה תוך שעתיים ואחרי שעתיים הם החזירו לנו תשובה שהם מוכנים לכלול את הנכים הללו מטוניסיה ולוב ולפצות אותם.  אם אינני טועה,  הפגישה נערכה או עם טינקל או עם יושקה פישר. 

עו"ד אברהם ובר:

	המסגרת היא חוק עובדי כפייה  ולא במסגרת חוק נכי רדיפות הנאצים. חוק נכי רדיפות הנאצים הוא של ישראל וזה משהו אחר לגמרי. 

היו"ר דוד טל:

	בזמנו, עמותת "עמית" מנתניה הפנתה אליי בקשה ואני אמרתי שאני אעלה שם את הנושא. האמת היא שאני לא ציפיתי לקבל תשובה תוך שעתיים.  המקרה הזה היה מאוד נדיר.

עופרה רוס:

	כפי שנאמר כאן, יש הבדל. יש את עובדי הכפייה ויש את אלו שמקבלים מאיתנו. 

היו"ר דוד טל:

	 היכן נופלים אותם אנשים יוצאי לוב וטוניסיה?

עופרה רוס:

	חלקם מקבלים מאיתנו. חלק לא מקבלים. השאלה היא, האם הם עומדים במבחני החוק?  אתמול הייתה פסיקה של שופט בית המשפט המחוזי, השופט גרוס. הוא אמר שיוצאי בולגריה ורומניה שעזבו את בתיהם, הוא לא רואה בזה שלילת חופש. הוא אמר את זה  והם לא יקבלו. הוא טען: הגרמנים לא שילמו להם, אתם פה גם  לא תשלמו להם. אנחנו לא נרחיב את היריעה. אנחנו משלמים את אותו סכום שמשלמים הגרמנים ולאותה האוכלוסייה שמשלמים הגרמנים.

היו"ר דוד טל:

	 אני כנראה אצטרך לדבר עם שר האוצר על הנושא הזה. בזמנו, הגרמנים אמרו לי ולדן תיכון שהם מוכנים לשלם.

עופרה רוס:

	יכול להיות באמת שזה לעובדי כפייה.

היו"ר דוד טל:

	  האם ישנן הערות או השגות? לא.  אם כך, אנחנו מאשרים את תקנות נכי המלחמה בנאצים. אנחנו עוברים לצו  נכי המלחמה בנאצים (שינוי שיעורי התגמולים).

עופרה רוס:

	אני נתתי הסבר על הכל ביחד.

היו"ר דוד טל:

	האם ישנן השגות לגבי צו  נכי המלחמה בנאצים?


יהודית וסרמן:

	אני רוצה לקבל הבהרה שמדובר בגידול.

עופרה רוס:

	העלאה. אנחנו לא מפחיתים, חס ושלום. 

היו"ר דוד טל:

	 אני אסביר לך מהי הבעיה שיש לי בנושאים הללו. האנשים שמקבלים את התגמולים הללו הם אנשים לא צעירים. מדובר באנשים שהם בני 78 שנים ומעלה. תוחלת החיים היום לנשים היא שמונים שנה, ולגברים היא אפילו פחותה יותר. כלומר, אין להם עוד הרבה זמן לקבל את התגמולים הללו ויש קצת אכזריות בגרירת  הטיפול נושאים שכאלו. צריך לטפל בנושאים האלו מהר ולהביא לסיום כלשהו. מכל מקום, זהו נושא אחר שאני צריך להעלות בשיחה עם שר האוצר ואולי גם עם גורמים נוספים. האם יש עוד הערות? לא.  אנחנו מאשרים גם את צו נכי המלחמה בנאצים וגם את תקנות נכי המלחמה בנאצים.

	תודה רבה, הישיבה נעולה. 



הישיבה ננעלה בשעה 9:45.





